டி. என். கோபிநாதன் நாயர்

டி. என். கோபிநாதன் நாயர் (T. N. Gopinathan Nair, 24 ஏப்ரல் 1918-24 மே 1999) ஓர் இந்திய நாடக ஆசிரியரும், புதின எழுத்தாளரும், கவிஞரும், திரைக்கதை ஆசிரியரும் மற்றும் மலையாள மொழியின் வாழ்க்கை வரலாற்றாசிரியரும் ஆவார். மலையாள நாடக எழுத்தாளர்களில் ஒருவரான நாயர் தனது நான்கு புதினங்கள், நான்கு கவிதைத் தொகுப்புகள் மற்றும் ஐந்து சுயசரிதைகளைத் தவிர 39 நாடகங்களையும் வெளியிட்டுள்ளார். கேரள சாகித்ய அகாதமியின் உறுப்பினராக இருந்த இவர், கேரள சங்கீத நாடக அகாதமியிலும் பொறுப்பை வகித்தார். இவரது நாடகமான பரீக்ஷா சிறந்த நாடகத்திற்கான விக்ரமன் நாயர் கோப்பையைப் பெற்றது. மேலும் கேரள சாகித்ய அகாதமி சாக்ஷி என்ற இவரது படைப்பை 1979 ஆம் ஆண்டில் நாடகத்திற்கான வருடாந்திர விருதுக்குத் தேர்வு செய்தது.

 இளமை வாழ்க்கை 
கோபிநாதன் நாயர் 24 ஏப்ரல் 1918 அன்று தென்னிந்திய மாநிலமான கேரளாவிலுள்ள திருவனந்தபுரத்தில் ஓர் அறிஞரும் வழக்கறிஞருமான பி. கே. நாராயண பிள்ளை மற்றும், அவரது மனைவி பாருகுட்டி அம்மாவுக்கும் பிறந்தார். இவரது ஆரம்பக் கல்வி  திருவனந்தபுரத்தில் இருந்தது. பிறகு, அரசு மாதிரி ஆண்கள் மேல்நிலைப் பள்ளியில் தனது பள்ளிப் படிப்பைத் தொடர்ந்தார். பின்னர், திருவனந்தபுரம் அரசு கலைக் கல்லூரியில் சேர்ந்து பட்டம் பெற்றார். 

 தொழில் 
பின்னர், சட்டம் பயின்றார். ஆனால் முதல் ஆண்டு தேர்வில் தோல்வியடைந்ததால் படிப்பை கைவிட்டு, மலையாளராஜ்யம் என்ற நாளிதழில் சிறப்பு நிருபராக சேர்ந்தார். பின்னர்,  அந்த இதழின் திரைப்பட இதழின் ஆசிரியராகவும் ஒரு வருடம் பணியாற்றினார். பி. கே. மெமோரியல் பிரஸ் என்ற நிறுவனத்தை நிறுவினார். அங்கிருந்து சகி என்ற பெயரில் ஒரு பத்திரிகையையும், வீரகேசரி என்ற பெயரில் ஒரு நாளிதழையும் வெளியிட்டார். ஒரு புத்தகக் கடையையும் தொடங்கினார். ஆனால் இவரது முயற்சிகள் அனைத்தும் தோல்வியடைந்தன. இதன் விளைவாக பெரும் நிதி இழப்புகள் ஏற்பட்டன. கடன்களை திருப்பிச் செலுத்துவதற்காக, நாயர் திரைப்படங்களுக்குத் திரும்பினார். 

1953 ஆம் ஆண்டு வெளியான திரமாலா என்ற திரைப்படத்தின் மூலம் அறிமுகமானார். அப்படத்தில் கதை, திரைக்கதை மற்றும் உரையாடல்களை எழுதினார். 1958 ஆம் ஆண்டு வெளியான நாயரு பிடிச்சா புலிவாலு திரைப்படம் உட்பட மேலும் பல படங்களில்  பணியாற்றியுள்ளார். அதே ஆண்டு, அனைத்திந்திய வானொலியின் திருவனந்தபுரம் நிலையத்தில் நாடக இயக்குநராக சேர்ந்தார். மேலும் 1975 இல் பணியில் இருந்து ஓய்வு பெறும் வரை வானொலியில் பணியாற்றினார். பின்னர், மனோராஜியம் வார இதழ், அனைத்திந்திய வானொலி மற்றும் தூர்தர்ஷன் ஆகியவற்றின் ஆலோசகராக பணியாற்றினார்.

 படைப்புகள் 
கோபிநாதன் நாயர் 50 க்கும் மேற்பட்ட புத்தகங்களை வெளியிட்டுள்ளார். அவை நாடகங்கள், புதினங்கள், கவிதைகள், சுயசரிதை மற்றும் பயணக் குறிப்புகள் போன்ற வகைகளில் வருகின்றன. இதில் இவரது மனைவியின் மரணம் குறித்த இனிமையான நினைவுகள் என்டே மினி என்பதும் அடங்கும். மேலும், இவர் ஐந்து படங்களுக்கு திரைக்கதை எழுதினார். அவற்றில் திரமாலா, அனியாத்தி மற்றும் பரீக்ஷா ஆகியவை சொந்த கதைகளை அடிப்படையாகக் கொண்டவை. மேலும் 8 படங்களிலும் நடித்துள்ளார். இவரது நாடகங்களில் ஒன்றான பரீக்ஷா, சிறந்த நாடகத்திற்கான விக்ரமன் நாயர் கோப்பையைப் பெற்றது. 1979 ஆம் ஆண்டில் சாக்ஷி என்ற நாடகத்திற்காக கேரள சாகித்ய அகாடமி விருதைப் பெற்றார்.

 சொந்த வாழ்க்கை 
கோபிநாதன் நாயர், பிரபல எழுத்தாளர் குட்டிபுரத்து கேசவன் நாயரின் மகளான மினி என அழைக்கப்படும் சௌதாமினியை மணந்தார். இந்த திருமணம் 1950 இல் நடந்தது. இவர்களுக்கு இரண்டு மகன்களும் ஒரு மகளும் இருந்தனர்.  குழந்தைகளில் மூத்தவரான ரவி வள்ளத்தோள் ஒரு புகழ்பெற்ற திரைப்பட மற்றும் தொலைக்காட்சி நடிகர் ஆவார். 1973 ஆம் ஆண்டில் இவருக்கு முன்பே இவரது மனைவி சௌதாமினி இறந்துவிட்டார். அவரது நினைவாகவே கோபிநாதன் பின்னர் என்டே மினி என்ற புத்தகத்தை எழுதினார். நாயர் 24 மே 1999 அன்று தனது 81 வயதில் காலமானார்.

 மேற்கோள்கள் 

 வெளி இணைப்புகள் 





பகுப்பு:1999 இறப்புகள்
பகுப்பு:1918 பிறப்புகள்
பகுப்பு:மலையாள எழுத்தாளர்கள்
பகுப்பு:கேரள எழுத்தாளர்கள்
பகுப்பு:கேரள சாகித்ய அகாடமி விருது பெற்றவர்கள்
பகுப்பு:கேரள சங்கீத நாடக அகாதமி கூட்டாளர் விருது பெற்றவர்கள்